Trump bi pjani biex iniedi l-pjattaforma soċjali tiegħu Donald Trump qed jippjana biex jirritorna fuq il-midja soċjali fi żmien qasir. Dan billi se jkun qed joħoloq il-pjattaforma soċjali tiegħu wara li tkeċċa minn Twitter u pjattaformi oħrajn. Qal dan eks-konsulent tiegħu. "Nemmen li se nkunu qed naraw lil Trump jirritorna fuq il-midja soċjali f'madwar xahrejn jew tliet xhur," qal Jason Miller lil Fox News. "L-użu provokattiv ta' Trump mill-midja soċjali kien element ta' diskussjoni tul il-presidenza tiegħu. Huwa rnexxielu jattira xejn inqas minn 88 miljun persuna biex issegwi l-profil tiegħu fuq Twitter, hekk kif kien ta' spiss jippubblika tweets biex jikkritika b'mod aħrax lir-rivali politiċi tiegħu. Twitter madankollu ssospendiet b'mod permanenti l-account @realDonaldTrump wara li użah biex iħeġġeġ lin-nies biex tieħu sehem fl-irvellijiet vjolenti ta' Capitol Hill f'jannar li għadda. Trump tkeċċa wkoll minn pjattaformi oħrajn, inkluż Facebook, Instagram, YouTube u Snapchat.